שון פרנל

שון רנדל פרנל (באנגלית: Sean Randall Parnell; נולד ב-19 בנובמבר 1962) הוא פוליטיקאי אמריקאי שכיהן כמושל ה-10 של מדינת אלסקה בארצות הברית מטעם המפלגה הרפובליקנית בשנים 2009–2014. פרנל נולד בהנפורד שבקליפורניה. אביו הוצב באלסקה בעת שירותו בצבא ארצות הברית, ובשנת 1973 החליט להגר אליה עם משפחתו. בשנת 1980 התמודד אביו, שהשתייך למפלגה הדמוקרטית, על המושב של אלסקה בבית הנבחרים של ארצות הברית נגד המועמד דון יאנג, והפסיד. פרנל למד באוניברסיטת פסיפיק הלותרנית ובאוניברסיטת פיוג'יט סאונד, בהן למד משפטים. הוא קיבל רישיון לעסוק כעורך דין באלסקה ובוושינגטון. פרנל עבד כעורך דין במגזר הפרטי מ-1987 עד 2003, בין 2005 ל-2006, ושב לעסוק בתחום לאחר כהונתו כמושל, החל מ-2015. במשך תשע שנים מאותה תקופה, הוא היה הבעלים של משרד עורכי דין משלו. בשנת 1992, בגיל 29, נבחר פרנל לכהן בבית הנבחרים של אלסקה. בשנת 1994 נבחר שוב לתפקיד. הוא בלט בעבודתו בוועדת הכספים של בית הנבחרים ובמאבק באלימות במשפחה ובתקיפות מיניות במדינה. בשנת 1996 נבחר לסנאט של אלסקה, והיה חבר במועצת האנרגיה של הסנאט. ב-1999 וב-2000 הוא הפך לחבר בהנהגת הרוב הרפובליקני בסנאט, כאשר עמיתיו בסנאט בחרו בו לכהן כיו"ר משותף של ועדת הכספים של הסנאט. פרנל בחר שלא להתמודד שוב לתפקיד בשנת 2000. הוא ציין כי הוא עושה זאת בשל מחויבתו למשפחתו, והמשיך לעסוק בעריכת דין. בשנת 2005 התמודד פרנל בפריימריז המפלגה הרפובליקנית על תפקיד סגן המושל, ניצח וצוות למועמדת לתפקיד המושלת, שרה פיילין (באלסקה, מועמדי סגן המושל מתמודדים בנפרד מהמועמדים למושל במירוץ הבחירות המקדימות, אך לאחר הפריימריז, המועמדים למושל וסגן המושל מתמודדים יחד). השניים ניצחו בבחירות הכלליות שנערכו בשנת 2006, ופרנל מונה לסגן המושל. בשנת 2008 הכריז כי יתמודד על המושב של אלסקה בבית הנבחרים של ארצות הברית נגד המועמד הוותיק דון יאנג, מולו התמודד אביו 28 שנים קודם לכן. התוצאה, שפורסמה ב-18 בספטמבר, הראתה שיאנג ניצח ב-304 קולות. פרנל הודה בתבוסתו, אף על פי שהיה זכאי לדרוש ספירה חוזרת, ואמר שהוא סומך על שלמות עבודתה של מחלקת הבחירות, סוכנות עליה פיקח כסגן מושל אלסקה. הוא אמר בהצהרתו: "אמנם ספירה חוזרת עשויה לשנות את התוצאה של בחירות צמודות במיוחד, אך תוצאה כזו אינה סבירה. ככזו, אני לא מאמין שהיא מצדיקה הוצאה של כספי משלם המיסים". בתחילת יולי 2009 הודיעה פיילין במפתיע כי תתפטר מכהונתה כמושלת אלסקה ב-26 ביולי 2009, ובהתאם לחוקת אלסקה מונה פרנל למושל במקומה. בדצמבר 2010 התמודד פרנל לתפקיד מושל אלסקה, והביס את יריבו אית'ן ברקוביץ'. פרנל זכה ל-59% תמיכה, אחוז התמיכה הגבוה ביותר למושל בהיסטוריית המדינה. פרנל התמודד שוב על תפקיד המושל בבחירות 2014, אך לאחר ששמו עורב במספר שערוריות, הפסיד בהפרש קטן לביל ווקר. לאחר פרישתו מהחיים הפוליטיים, שב פרנל לעסוק בעריכת דין. ביוני 2021 החל לכהן כנשיא אוניברסיטת אלסקה באנקורג'. מדיה וקבצים בנושא שון פרנל בוויקישיתוף אתר האינטרנט הרשמי של שון פרנל (באנגלית) שון פרנל, ברשת החברתית אקס (טוויטר) Palin stepping down this month - CNN.com, www.cnn.com Mitchell L. Blumenthal, Kate Phillips, Palin to Resign as Governor of Alaska, The Caucus, ‏2009-07-03 (באנגלית אמריקאית) GEMS ELECTION RESULTS, www.elections.alaska.gov Don Young’s Wrong Way - The Editors - National Review Online, archive.ph, ‏2012-07-11 No recount in Young-Parnell primary race | Juneau Empire - Alaska's Capital City Online Newspaper, web.archive.org, ‏2016-02-06 סוכנויות הידיעות, שרה פיילין: פורשת מכהונתי כמושלת אלסקה, באתר ynet, 3 ביולי 2009 Palin's resignation shocks Alaska, nation, Anchorage Daily News (באנגלית) GEMS ELECTION RESULTS, web.archive.org, ‏2015-09-23 Parnell wins his own term as Alaska governor, Anchorage Daily News (באנגלית) Walker, Mallott to join forces in governor's race, Anchorage Daily News (באנגלית) Parnell waited years to take direct action on National Guard misconduct, Anchorage Daily News (באנגלית) Parnell defends handling of Alaska National Guard dysfunction, plans more firings, Anchorage Daily News (באנגלית) GEMS ELECTION RESULTS, web.archive.org, ‏2015-09-23 Valley newcomer Parnell returns to legal roots with Palmer office, Anchorage Daily News (באנגלית) Sean Parnell selected as next UAA Chancellor, www.uaa.alaska.edu (באנגלית אמריקאית) Mayowa Aina, Alaska Public Media- Anchorage, Former Alaska Gov. Sean Parnell selected to lead University of Alaska Anchorage, Alaska Public Media, ‏2021-05-12 (באנגלית אמריקאית)